CELEX: 62022TN0212
Language: mt
Date: 2022-04-21 00:00:00
Title: Kawża T-212/22: Rikors ippreżentat fil-21 ta’ April 2022 – Prigozhina vs Il-Kunsill

20.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 237/62
            
         
      Rikors ippreżentat fil-21 ta’ April 2022 – Prigozhina vs Il-Kunsill
      (Kawża T-212/22)
      (2022/C 237/81)
      Lingwa tal-kawża: il-Franċiż
      
         Partijiet
      
      
         Rikorrent: Violetta Prigozhina (Saint Petersburg, ir-Russja) (rappreżentant: M. Cessieux, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara lil Violetta Prigozhina ammissibbli fir-rikors tagħha u;
               
            f’dak li jikkonċerna lir-rikorrenti,
      
                  —
               
               
                  tannulla d-Deċiżjoni tal-Kunsill (PESK) 2022/265 tat-23 ta’ Frar 2022, li temenda d-Deċiżjoni 2014/145/PESK (1);
               
            
                  —
               
               
                  tannulla r-Regolament ta’ Implimentazzjoni tal-Kunsill (UE) 2022/60 tat-23 ta’ Frar 2022, li jimplimenta r-Regolament (UE) 269/2014 (2);
               
            
                  —
               
               
                  taqta’ u tiddeċiedi li fi kwalunkwe każ, isem Violetta Prigozhina għandu jitneħħa mingħajr dewmien mill-atti kkontestati;
               
            
                  —
               
               
                  tikkundanna lill-Kunsill tal-Unjoni Ewropea għall-ispejjeż b’applikazzjoni tal-Artikoli 87 u 91 tar-Regoli tal-Proċedura tal-Qorti Ġenerali.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv ibbażat fuq il-ksur tal-obbligu ta’ motivazzjoni. Ir-rikorrenti ssostni li l-Kunsill ma osservax l-obbligu ta’ motivazzjoni tal-atti kkontestati billi ma ressaq ebda element preċiż ta’ ġustifikazzjoni għall-inklużjoni ta’ isem ir-rikorrenti fil-korp tad-deċiżjonijiet kkontestati, u lanqas sabiex tinftiehem il-loġika li tiġġustifika din l-inklużjoni.
               
            
                  2.
               
               
                  It-tieni motiv ibbażat fuq nuqqas ta’ legalità fil-mertu. Ir-rikorrenti ssostni li l-motivazzjoni hija vvizjata bi żbalji fattwali li jċaħduha minn bażi suffiċjenti u li tinkludi żball manifest ta’ evalwazzjoni. Ir-rikorrenti tikkontesta li hija attwalment marbuta mal-kumpannija Concord Management and Consulting Llc. Hija tikkontesta wkoll li binha jista’ jkun marbut mal-Groupe Wagner, u li, fi kwalunkwe ipoteżi, ma jistax jiġi dedott b’mod validu mir-rabtiet ma’ binha, li hija jista’ jkun li pparteċipat fi kwalunkwe attakk fuq l-integrità territorjali tal-Ukraina.
               
            
                  3.
               
               
                  It-tielet motiv ibbażat fuq l-eżistenza ta’ użu ħażin ta’ poter. Skont ir-rikorrenti, l-għan vera tal-inklużjoni ta’ isimha huwa fil-verità li jintlaħaq indirettament binha Yevgeniy Prigozhin.
               
            
                  4.
               
               
                  Ir-raba’ motiv, ibbażat fuq il-ksur tad-drittijiet fundamentali. Ir-rikorrenti ssostni li n-nuqqas ta’ preċiżjoni tal-motivi għall-inklużjoni tagħha jċaħħadha milli tirrisponi għalihom b’mod utli.
               
            
                  5.
               
               
                  Il-ħames motiv, ibbażat fuq il-ksur tad-drittijiet fundamentali. Ir-rikorrenti ssostni li l-miżuri restrittivi applikati għaliha huma sproporzjonati sa fejn ma jippermettux li jintlaħaq l-għan intiż mill-Kunsill.
               
            
         (1)  Deċiżjoni tal-Kunsill (PESK) 2022/265 tat-23 ta’ Frar 2022 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 42 I, p. 98).
      
         (2)  Regolament ta’ Implimentazzjoni tal-Kunsill (UE) 2022/260 tal-23 ta’ Frar 2022 li jimplimenta r-Regolament (UE) Nru 269/2014 (JO 2022, L 42 I, p. 3).